„Goodbye, Romani. Bye-bye”, zic stâlcit câțiva vietnamezi în timp ce se uită în cameră și fac cu mâna, de parcă este ultima reprezentație a unui spectacol. E 1 aprilie și s-au strâns în parcarea unui supermarket din strada Fizicienilor, în apropierea containerelor Construcții Erbașu, unde locuiesc, să-mi povestească despre frământările din ultima lor noapte în țara noastră.

„Vom pierde tot. Rămânem cu o datorie uriașă la bancă. Am plătit 2 800 de dolari fiecare, ca să venim aici. Viața noastră va fi și mai dificilă”, spune Tung.

El și alți 13 muncitori ai firmei Erbașu au zburat ieri înapoi în Vietnam, după nici patru luni de muncă, trimiși acasă pe motiv că ar fi adus atingere reputației companiei care i-a adus în România. Asta se întâmpla la două săptămâni după ce VICE publica un articol despre viața lor în containerele de la marginea Bucureștiului.

Cronologia rezilierii contractului

Pe 20 martie, VICE scria despre condițiile în care sunt ținuți vietnamezii care lucrează pentru una dintre cele mai mari companii de pe piață în această industrie. Locuiesc chiar și câte 12 într-o cameră și muncesc zece ore pe zi, șase zile pe săptămână, la izolarea termică a blocurilor din bani publici și fonduri europene, în trei sectoare ale Capitalei. Asta contravine Codului Muncii, care impune un maximum de 48 de ore de muncă pe săptămână.

Până în prezent, nicio autoritate nu a verificat condițiile în care locuiesc peste două sute de oameni, care împart șase toalete și nouă dușuri și mănâncă de pe jos. Singura schimbare a venit din partea companiei, care a început săptămâna asta instalarea unor noi grupuri sanitare, potrivit unuia dintre muncitori.